তথ্যবিবরণী নম্বর : ১৩৬৬

**শোভন কর্মপরিবেশ শ্রমিকের মৌলিক অধিকার নিশ্চিতে**

**আইএলওকে মূল ভূমিকা পালন করতে হবে**

 **-- শ্রম প্রতিমন্ত্রী**

ঢাকা, ৫ চৈত্র (১৯ মার্চ) :

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, শোভন কর্মপরিবেশ এবং শ্রমিকের মৌলিক অধিকার নিশ্চিতে আইএলও ঘোষণার উদ্দেশ্যগুলো উপলব্ধি করে সদস্য দেশগুলোকে সহায়তার ক্ষেত্রে আইএলওকে মূল ভূমিকা পালন করতে হবে।

 প্রতিমন্ত্রী আজ রাতে আইএলও-এর গভর্নিং বডির ৩৪১তম সেশনে ভার্চুয়াল বক্তৃতায় এসব কথা বলেন।

 শ্রম প্রতিমন্ত্রী বলেন, কোভিড-১৯ মহামারির কারণে অনেক লোক আজ কর্মহীন, কারখানাগুলো চলছে খুঁড়িয়ে, সারা বিশ্বের অর্থনীতি এক প্রকার লাইফ সাপোর্টে। তিনি বলেন, এ অবস্থায় সরকার সর্বাত্মক চেষ্টা করছে মানুষের জীবন বাঁচাতে এবং শ্রমিকদের চাকুরি রক্ষায়। আমাদের পাবলিক তহবিলের সর্বোত্তম ব্যবহার করতে হবে। বর্তমান পরিস্থিতিতে একজনও নিরাপদ নয়, যতক্ষণ না আমরা সকলে নিরাপদ হচ্ছি। এজন্য আমাদের সকলকে একসাথে নিদিষ্ট লক্ষ্য নিয়ে কাজ করতে হবে।

 প্রতিমন্ত্রী জাতির পিতার জন্মশতবার্ষিকীতে বঙ্গবন্ধু শেখ মুজিবুর রহমানকে শ্রদ্ধার সাথে স্মরণ করে বলেন, জাতির পিতা সারা বিশ্বে সামাজিক ন্যায় প্রতিষ্ঠার স্বপ্ন দেখেছিলেন। আইএলও এর সাথে সম্পর্ক আরো জোরদার করে প্রধানমন্ত্রী শেখ হাসিনার নেতৃত্বে বর্তমান সরকার বঙ্গবন্ধুর সে স্বপ্ন বাস্তবায়নে নিরলস কাজ করে যাচ্ছে।

#

আকতারুল/নাইচ/মোশারফ/সেলিম/২০২১/২২৩০ ঘণ্টা

তথ্যবিবরণী নম্বর : ১৩৬৫

**রোহিঙ্গা জনগোষ্ঠীর প্রত্যাবাসনের ক্ষেত্রে শ্রীলংকার**

**সক্রিয় সহযোগিতা কামনা করলেন পররাষ্ট্রমন্ত্রী**

ঢাকা, ৫ চৈত্র (১৯ মার্চ) :

 শ্রীলংকার প্রধানমন্ত্রী মাহিন্দা রাজাপাকসের সাথে সাক্ষাৎ করলেন পররাষ্ট্রমন্ত্রী ড. এ কে আব্দুল মোমেন। আজ ঢাকায় সোনারগাঁও হোটেলে এ সৌজন্য সাক্ষাৎ অনুষ্ঠিত হয়।

 এ সময় মিয়ানমারের বাস্তুচ্যুত রোহিঙ্গা জনগোষ্ঠীর প্রত্যাবাসনের ক্ষেত্রে শ্রীলংকার সক্রিয় সহযোগিতা কামনা করেন ড. মোমেন। শ্রীলংকার প্রধানমন্ত্রী এ বিষয়ে সার্বিক সহযোগিতার আশ্বাস প্রদান করেন।

 বিশ্ব স্বাস্থ্য সংস্থার দক্ষিণ-পূর্ব এশিয়ার অঞ্চলিক অফিসের (South East Asia Regional Office-SEARO)  আঞ্চলিক পরিচালক পদে ২০২৩ সালের জন্য এবং মানবাধিকার কাউন্সিলে (Human Rights Council) ২০২৩-২৫ সালের জন্য বাংলাদেশি প্রার্থীর পক্ষে শ্রীলংকার সমর্থন কামনা করেন পররাষ্ট্রমন্ত্রী। এ বিষয়ে শ্রীলংকার জোরালো সমর্থন আছে বলে মাহিন্দা রাজাপাকসে উল্লেখ করেন।

 শ্রীলংকার সাথে স্বাক্ষরিত কিছু চুক্তি ও সমঝোতা স্মারক বাস্তবায়নের জন্য ড. মোমেন শ্রীলংকার প্রধানমন্ত্রীকে অনুরোধ করেন এবং তা বাস্তবায়নের চেষ্টা করবে বলে সেদেশের প্রধানমন্ত্রী উল্লেখ করেন।

 এছাড়া দু’দেশের মধ্যে যোগাযোগ বৃদ্ধি, উপকূলীয় নৌ-পথ চালু, অগ্রাধিকারমূলক বাণিজ্য চুক্তি, দ্বিপাক্ষিক বিনিয়োগ উন্নয়ন ও সুরক্ষা চুক্তি, বাংলাদেশি ঔষধ সামগ্রী শ্রীলংকায় রপ্তানিসহ বিভিন্ন বিষয় আলোচনায় স্থান পায়। এ সময় বাংলাদেশে তুরস্ক, যুক্তরাষ্ট্র ও ভারতের ন্যায় শ্রীলংকার স্থায়ী দূতাবাস নির্মাণের অনুরোধ জানানো হয়।

 বাংলাদেশের অথনৈতিক উন্নয়ন ও করোনা মোকাবিলায় প্রধানমন্ত্রী শেখ হাসিনার দূরদর্শী নেতৃত্বের প্রশংসা করেন শ্রীলংকার প্রধানমন্ত্রী। প্রধানমন্ত্রী শেখ হাসিনার আমন্ত্রণ গ্রহণ করে কারোনার মধ্যেও বঙ্গবন্ধুর জন্মশতবার্ষিকী এবং স্বাধীনতার সুবর্ণজয়ন্তী উদযাপনের সময় বাংলাদেশ সফর করায় শ্রীলংকার প্রধানমন্ত্রীকে পররাষ্ট্রমন্ত্রী ধন্যবাদ জানান। তিনি উল্লেখ করেন, এ ঐতিহাসিক মুহূর্তে বাংলাদেশ সফর করার ঘটনা আমাদেরকে গর্বিত করেছে।

 এক প্রশ্নের উত্তরে শ্রীলংকার প্রধানমন্ত্রী জানান, মুসলিম মহিলাদের জন্য সেদেশে বোরখা পরা নিষিদ্ধ করা হয়নি। বোরখা নিষিদ্ধের জন্য কিছু মহলের পক্ষ থেকে দাবি তোলা হলেও শ্রীলংকার সরকার তা এখনো গ্রহণ করেনি। তাছাড়া শ্রীলংকায় মুসলিমদের দাহ করা হচ্ছে বলে গণমাধ্যমে অপপ্রচারণা রয়েছে উল্লেখ করে মাহিন্দা রাজাপাকসে জানান, মুসলিম রীতি অনুসারে সম্প্রতি ৩৯ জন মুসলিমকে সমাহিত করা হয়েছে।

 সাক্ষাৎকালে পররাষ্ট্র প্রতিমন্ত্রী মোঃ শাহ্‌রিয়ার আলম, পররাষ্ট্র সচিব (সিনিয়র সচিব) মাসুদ বিন মোমেন উপস্থিত ছিলেন।

#

তৌহিদুল/নাইচ/রেজুয়ান/মোশারফ/সেলিম/২০২১/২১৩০ ঘণ্টা

তথ্যবিবরণী নম্বর: ১৩৬৪

**গৃহকর্মী সুরক্ষা আইন প্রণয়নে সরকার আন্তরিক**

 **---শ্রম প্রতিমন্ত্রী**

ঢাকা, ৫ চৈত্র (১৯ মার্চ) :

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, সরকার গৃহকর্মী সুরক্ষা নীতিমালা প্রণয়ন করেছে। গৃহকর্মী সুরক্ষা আইন প্রণয়নে সরকার আন্তরিক।

 আজ রাজধানীর বিএমএ মিলনায়তনে জাতীয় গার্হস্থ্য নারী শ্রমিক ইউনিয়নের ষষ্ঠ জাতীয় সম্মেলনে প্রধান অতিথির বক্তৃতায় প্রতিমন্ত্রী এ কথা বলেন।

 প্রতিমন্ত্রী বলেন, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীতে প্রধানমন্ত্রী শেখ হাসিনা যাদের জমি নেই, ঘর নেই তাদের প্রত্যেক পরিবারকে ঘর তৈরি করে দিচ্ছেন। তিনি বলেন, বঙ্গবন্ধুর বাংলায় একজন লোকও গৃহহীন থাকবে না। প্রতিমন্ত্রী গার্হস্থ্য নারী শ্রমিকদের পুনর্বাসনে সহযোগিতার উদ্যোগ নেবেন বলে তাদের আশ্বস্ত করেন। আজীবন শ্রমজীবি মেহনতী মানুষের পাশে থাকবেন বলে দৃঢ় কণ্ঠে পুনর্ব্যক্ত করে তিনি গার্হস্থ্য নারী শ্রমিকদের ন্যায্য অধিকার আদায়ে একতাবদ্ধ থাকার পরামর্শ দেন ।

 মন্নুজান সুফিয়ান বলেন সারা দেশে ১০০টি অর্থনৈতিক জোন গড়ে তোলা কার্যক্রম দ্রুত গতিতে এগিয়ে চলছে। এই অর্থনৈতিক জোনগুলোর কার্যক্রম পুরোদমে শুরু হলে লাখ লাখ ভাইবোনের কর্মসংস্থান হবে। সকলের নিরলস পরিশ্রমে প্রধানমন্ত্রী শেখ হাসিনার নেতৃত্বে ২০৪১ সালের আগেই উন্নত-সমৃদ্ধ বাংলাদেশ গঠন সম্ভব হবে বলে তিনি আশাবাদ ব্যক্ত করেন। এর আগে বাংলাদেশ ওয়ার্কার্স পার্টির সভাপতি, সংসদ সদস্য রাশেদ খান মেনন জাতীয় গার্হস্থ্য নারী শ্রমিক ইউনিয়নের ৬ষ্ঠ জাতীয় সম্মেলনের উদ্বোধন করেন ।

 সম্মেলনে সংগঠনের সভাপতি আমেনা বেগমের সভাপতিত্বে বিশিষ্ট শ্রমিক নেতা আবুল হোসাইন, সাধারণ সম্পাদক মুর্শিদা আখতার, কৃষক নেতা মোস্তফা আলমগীর রতন, আন্তর্জাতিক গৃহ শ্রমিক ফেডারেশনের সাধারণ সম্পাদক এলিজাবেথ ট্যাং, এডভোকেট জোবায়েদা পারভীন, এডভোকেট জাহানারা হক, যুবনেতা মোহাম্মদ তৌহিদ আলম বক্তৃতা করেন।

 সম্মেলনের শেষ পর্যায়ে শ্রমিক নেতা আবুল হোসেন মমতাজ বেগমকে সভাপতি এবং মুর্শিদা আখতারকে সাধারণ সম্পাদক করে ৩৫ সদস্যের নির্বাহী কমিটি এবং ১০ সদস্যবিশিষ্ট উপদেষ্টা পরিষদের নাম ঘোষণা করা হয়।

#

আকতারুল/রোকসানা/সাহেলা/রফিকুল/আব্বাস/২০২১/২১১০ ঘণ্টা

তথ্যবিবরণী নম্বর : ১৩৬৩

**বিএনপির উচিত অপরাজনীতি পরিহার করা**

 **-- ড. হাছান মাহ্‌মুদ**

ঢাকা, ৫ চৈত্র (১৯ মার্চ) :

 সুনামগঞ্জের শাল্লায় সংখ্যালঘুদের ওপর হামলার ঘটনাকে দেশবিরোধী ষড়যন্ত্রের অংশ হিসেবে বর্ণনা করে আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, বিএনপি’র উচিত অপরাজনীতির পথ থেকে সরে আসা।

 আজ রাজধানীতে জাতীয় প্রেসক্লাবে প্রয়াত রাষ্ট্রপতি মোঃ জিল্লুর রহমানের ৮ম প্রয়াণবার্ষিকী উপলক্ষে জিল্লুর রহমান পরিষদ আয়োজিত স্মরণসভায় প্রধান অতিথির বক্তৃতায় সমসাময়িক প্রসঙ্গে মন্ত্রী একথা বলেন।

 তথ্য ও সম্প্রচার মন্ত্রী ড. হাছান বলেন, দেশ যখন এগিয়ে যাচ্ছে, সমগ্র বিশ্ব যখন বাংলাদেশের প্রশংসায় পঞ্চমুখ, বিভিন্ন রাষ্ট্রপ্রধান, সরকার প্রধান যখন সফরে আসছেন, মুজিববর্ষ ও স্বাধীনতার সুবর্ণজয়ন্তীতে দেশের এগিয়ে যাওয়া নিয়ে বক্তব্য রাখছেন, তখন নতুন ষড়যন্ত্র শুরু হয়েছে।

 'বঙ্গবন্ধুকন্যা শেখ হাসিনাকে রাজনৈতিকভাবে মোকাবিলায় ব্যর্থ হয়ে তারা ষড়যন্ত্রের পথ বেছে নিয়েছে এবং সুনামগঞ্জের শাল্লায় সংখ্যালঘুদের ওপর যে হামলা, এটি ষড়যন্ত্রেরই অংশ' বলেন মন্ত্রী। তিনি বলেন, 'বিএনপি মহাসচিব এ বিষয়ে তড়িঘড়ি বিবৃতিতে নানা কথা বলেছেন। আমি মির্জা ফখরুলকে পেছনে তাকাতে এবং আয়নায় নিজেদের চেহারা দেখতে বলব। ২০০১ সালে নির্বাচনের পর কোটালীপাড়া, আগৈলঝড়া, সিরাজগঞ্জ, ভোলাসহ সারা দেশের নানা জায়গায় পুরো গ্রাম ঘেরাও করে সংখ্যালঘুদের ওপর এতো নির্যাতন হয়েছিল যে আমাদের ২৩ বঙ্গবন্ধু এভিনিউ কার্যালয়ে লঙ্গরখানা খুলতে হয়েছিল।'

 তাদের ক্ষোভ, সংখ্যালঘু সম্প্রদায়ের মানুষ আওয়ামী লীগকে সমর্থন করে এবং তা করে আমাদের অসাম্প্রদায়িক চেতনার জন্য, জানান মন্ত্রী। তিনি বলেন, আমরা মনে করি আমাদের প্রথম পরিচয় বাঙালি, তারপর হিন্দু, মুসলিম, বৌদ্ধ, খ্রিস্টান বা ধর্মীয় পরিচয়। আর তারা মনে করে প্রথমে ধর্মীয় পরিচয়, আর তারপর বাঙালি না বাংলাদেশি তাও তারা বলতে পারে না।

 ষড়যন্ত্র-অপরাজনীতির পথ থেকে সরে না আসলে বিএনপিকে আগেও জনগণ ক্ষমা করে নাই, এখনো করবে না, বলেন ড. হাছান।

 এ সময় প্রয়াত রাষ্ট্রপতি মোঃ জিল্লুর রহমানকে গভীর শ্রদ্ধায় স্মরণ করে মন্ত্রী বলেন, ভদ্রতা আর সদাচরণের প্রতীক জিল্লুর রহমান রাজনীতিকে ব্রত হিসেবেই নিয়েছিলেন। বাংলাদেশ আওয়ামী লীগের প্রথম কাউন্সিলে তিনি কাউন্সিলর ছিলেন। সেই থেকে আওয়ামী লীগের রাজনীতিকে বুকে ধারণ করে নেতার প্রতি অবিচল আস্থায় তিনি কাজ করেছেন।

 বঙ্গবন্ধুর অত্যন্ত আস্থাভাজন হওয়ায় বঙ্গবন্ধু তাকে দলের সাধারণ সম্পাদকের দায়িত্ব দিয়েছিলেন এমনকি বাকশাল গঠনের পর জিল্লুর রহমানকে এক নম্বর সাধারণ সম্পাদকের দায়িত্ব দেন, স্মরণ করে মন্ত্রী বলেন, বঙ্গবন্ধুকন্যা শেখ হাসিনার সাথেও সেই অবিচল আস্থার সাথে তিনি কাজ করেছেন এবং বারবার সাধারণ সম্পাদকের দায়িত্ব পালন করেন। দলের দুঃসময়ে বঙ্গবন্ধুকন্যা শেখ হাসিনার নেতৃত্বে দলকে সুসংহত রাখতে জিল্লুর রহমানের ভূমিকা ছিল অনন্য।

 আওয়ামী লীগ নেতা এম এ করিমের সভাপতিত্বে ও জিল্লুর রহমান পরিষদের সাধারণ সম্পাদক মোঃ আক্তারুজ্জামান খোকার সঞ্চালনায় আওয়ামী লীগ নেতা এডভোকেট বলরাম পোদ্দার, বঙ্গবন্ধু সাংস্কৃতিক জোটের সাধারণ সম্পাদক অরুণ সরকার রানা, স্বাধীনতা পরিষদের সাধারণ সম্পাদক শাহাদাত হোসেন টয়েল, যুবলীগ নেতা মানিক লাল ঘোষ, মোহাম্মদ সেলিম রেজা সভায় বক্তব্য রাখেন।

#

আকরাম/রোকসানা/সাহেলা/রেজুয়ান/সঞ্জীব/সেলিম/২০২১/১৯৩০ ঘণ্টা

তথ্যবিবরণী নম্বর: ১৩৬২

**কুনমিংয়ে বাংলাদেশের কনসাল জেনারেলের সাথে ইউনান সিসিপিআইটি’র প্রেসিডেন্টের বৈঠক**

কুনমিং (চীন), (1৯ gvP©) :

 চায়না কাউন্সিল ফর দ্য প্রমোশন অভ্ ইন্টারন্যাশনাল ট্রেড (CCPIT) এর ইউনান সাব কাউন্সিলের প্রেসিডেন্ট Liu Qilin এর নেতৃত্বে চার সদস্যের এক প্রতিনিধিদল আজ বাংলাদেশ কনস্যুলেট জেনারেল কুনমিং, চীনে কনসাল জেনারেল এ এফ এম আমিনুল ইসলামের সাথে তাঁর কার্যালয়ে সাক্ষাৎ করেন। ভাইস কনসাল মোঃ মিজানুর রহমান এ সময় উপস্থিত ছিলেন।

 প্রতিনিধিদলের অন্যান্য সদস্যগণ হলেন সিসিপিআইটি ইউনান সাব কাউন্সিলের ভাইস প্রেসিডেন্ট Bao Wentao, আন্তর্জাতিক যোগাযোগ ও প্রদর্শনী বিভাগের পরিচালক Yi Dong এবং কনসালটেন্ট Lei Lin।

 সাক্ষাৎকালে তাঁরা দ্বিপাক্ষিক স্বার্থসংশ্লিষ্ট বিষয়াদি নিয়ে আলোচনা করেন। বাংলাদেশ ও চীনের মধ্যে বাণিজ্য সম্পর্ক অধিকতর উন্নয়ন ও জোরদারকরণের বিষয়ে তাঁরা আলোচনা করেন।

 কৃষি ক্ষেত্রে অধিকতর উৎপাদনের জন্য চীনে উদ্ভাবিত নতুন প্রযুক্তি, বীজ ইত্যাদি বাংলাদেশে হস্তান্তরের বিষয়ে আলোচনা করা হয়। বিসিআইএমভুক্ত দেশসমূহে কোভিড-১৯ পরবর্তী ব্যবসা বাণিজ্য জোরদারকরণ বিষয়ে নতুন মেকানিজম উন্নয়ন-প্রকল্প প্রণয়ন, এফবিসিসিআই ও সিসিপিআইটির মধ্যে বাণিজ্য সহযোগিতা বৃদ্ধি, সিসিপিআইটি এবং সার্ক এর মধ্যে সহযোগিতা-সংযোগ স্থাপন বিষয় নিয়েও সভায় আলোচনা করা হয়।

#

রোকসানা/সাহেলা/রফিকুল/আব্বাস/২০২১/১৯৪৮ ঘণ্টা

তথ্যবিবরণী নম্বর: ১৩৬১

**জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও**

**বাংলাদেশের স্বাধীনতার সুবর্ণজয়ন্তীতে সারা দেশে বিশেষ মোনাজাত**

ঢাকা, ৫ চৈত্র (১৯ মার্চ) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও বাংলাদেশের স্বাধীনতার সুবর্ণজয়ন্তী উদ্‌যাপন উপলক্ষে আজ বাদ জুমা বায়তুল মোকাররম জাতীয় মসজিদে ইসলামিক ফাউন্ডেশনের উদ্যোগে বিশেষ মোনাজাত অনুষ্ঠিত হয়েছে। এছাড়া এ উপলক্ষে আজ দেশের সকল মসজিদেও বিশেষ মোনাজাত অনুষ্ঠিত হয়েছে।

 এ উপলক্ষে জাতির পিতা বঙ্গবন্ধু শেখ মুজিবুর রহমান, তাঁর পরিবারের শহিদ সকল সদস্য এবং বাংলাদেশের স্বাধীনতা যুদ্ধে আত্মদানকারী সকল শহিদদের রুহের মাগফিরাত কামনা করে বিশেষ মোনাজাত করা হয়। মোনাজাত পরিচালনা করেন বায়তুল মোকাররম জাতীয় মসজিদের পেশ ইমাম মুফতি মাওলানা এহসানুল হক।

 মোনাজাতে ধর্ম প্রতিমন্ত্রী মোঃ ফরিদুল হক খান, ধর্ম বিষয়ক মন্ত্রণালয়ের সচিব মোঃ নূরুল ইসলাম, বাংলাদেশ আওয়ামী লীগের সাংগঠনিক সম্পাদক আহম্মেদ হোসেন, বাংলাদেশ আওয়ামী লীগ ঢাকা দক্ষিণের সাধারণ সম্পাদক হুমায়ুন কবির, ইসলামিক ফাউন্ডেশনের পরিচালক, কর্মকর্তা-কর্মচারী ও সাধারণ মুসল্লিগণ উপস্থিত ছিলেন।

#

আনোয়ার/রোকসানা/সাহেলা/রফিকুল/আব্বাস/২০২১/১৮২০ ঘণ্টা

তথ্যবিবরণী নম্বর: ১৩৬০

**জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও**

**স্বাধীনতার সুবর্ণজয়ন্তীর চতুর্থ দিনের থিম**

**‘তারুণ্যের আলোক শিখা’**

ঢাকা, ৫ চৈত্র (১৯ মার্চ) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী এবং স্বাধীনতার সুবর্ণজয়ন্তী উদ্‌যাপন উপলক্ষে ‘মুজিব চিরন্তন’ প্রতিপাদ্যে আয়োজিত দশ দিনব্যাপী অনুষ্ঠানমালার চতুর্থ দিনের থিম ‘তারুণ্যের আলোক শিখা’। জাতীয় প্যারেড স্কয়ারে আয়োজিত উক্ত অনুষ্ঠান টেলিভিশন ও বেতার চ্যানেল, অনলাইন মিডিয়া এবং সোশ্যাল মিডিয়ায় সরাসরি সম্প্রচার করা হবে। অনুষ্ঠানটি বিকাল ৫টা ১৫ মিনিটে শুরু হয়ে রাত ৮টায় শেষ হবে। অনুষ্ঠানের প্রথম পর্বে আলোচনা এবং দ্বিতীয় পর্বে থাকবে সাংস্কৃতিক অনুষ্ঠান।

 আলোচনা অনুষ্ঠানে স্বাগত বক্তব্য প্রদান ও সঞ্চালনা করবেন তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক। থিমভিত্তিক আলোচনায় অংশগ্রহণ করবেন অধ্যাপক ড. মুহম্মদ জাফর ইকবাল। আলোচনা পর্বে ওআইসি’র সেক্রেটারি জেনারেল ড. ইউসুফ আল ওথাইমিন এবং ফ্রান্সের সিনেটর ও ইন্টার পার্লামেন্টারি ফ্রেন্ডশিপ গ্রুপ ফর সাউথ ইস্ট এশিয়া’র প্রেসিডেন্ট মাদাম জেকোলিন ডেরোমেডি এর ভিডিও বার্তা প্রচার করা হবে।

 সাংস্কৃতিক অনুষ্ঠান পর্বে বন্ধু রাষ্ট্র জাপানের সাংস্কৃতিক অনুষ্ঠান, ‘মুজিব চিরন্তন’ প্রতিপাদ্যের ওপর টাইটেল অ্যানিমেশন ভিডিও, সমসাময়িক শিল্পীদের পরিবেশনায় বঙ্গবন্ধুর পছন্দের গান, থিমেটিক কোরিওগ্রাফি এবং দুই প্রজন্মের শিল্পীদের মেলবন্ধনে মিশ্র মিউজিক পরিবেশনার মধ্য দিয়ে অনুষ্ঠানের সমাপ্তি হবে।

#

নাসরীন/রোকসানা/সাহেলা/রফিকুল/আব্বাস/২০২১/১৮১০ ঘণ্টা

তথ্যবিবরণী নম্বর : ১৩৫৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৫ চৈত্র (১৯ মার্চ) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৮ হাজার ৯১৭ জনের নমুনা পরীক্ষা করে এক হাজার ৮৯৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৬৬ হাজার ৮৩৮ জন।

 গত ২৪ ঘণ্টায় ১৮জন-সহ এ পর্যন্ত ৮ হাজার ৬৪২ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ১৯ হাজার ১৪১ জন।

#

দলিল/রোকসানা/সাহেলা/রফিকুল/রেজাউল/২০২১/১৭৩৮ ঘণ্টা

তথ্যবিবরণী নম্বর: ১৩৫৮

**বঙ্গবন্ধু, স্বাধীনতা এবং বাংলাদেশ এক ও অভিন্ন**

 **-নৌপ্রতিমন্ত্রী**

XvKv, ৫ ˆPÎ (1৯ gvP©) :

 নৌপরিবহন প্রতিমন্ত্রী খালিদ মাহমুদ চৌধুরী বলেছেন, বঙ্গবন্ধু গণতান্ত্রিক একটি আন্দোলনকে ৭ মার্চের ভাষণের পর সশস্ত্র মুক্তিযুদ্ধে পরিণত করেন। বঙ্গবন্ধু মানেই স্বাধীনতা, বঙ্গবন্ধু মানেই বাংলাদেশ।

 প্রতিমন্ত্রী আজ জাতীয় প্রেসক্লাবে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও স্বাধীনতার সুবর্ণজয়ন্তী উপলক্ষ্যে ঢাকা সাব-এডিটরস কাউন্সিল আয়োজিত ‘বঙ্গবন্ধু ও স্বাধীনতা’ শীর্ষক চিত্রাঙ্কন প্রতিযোগিতায় প্রধান অতিথির বক্তৃতায় এসব কথা বলেন।

 বঙ্গবন্ধুর জীবন ও ইতিহাস তুলে ধরে প্রতিমন্ত্রী বলেন, ১৯৪৭ সালেই বঙ্গবন্ধু বাঙালি জাতির অধিকার ও স্বাধীনতা চিন্তা করেছিলেন। বঙ্গবন্ধু ২৩ বছর লড়াই সংগ্রাম করেছেন দেশের স্বাধীনতার জন্য। বাংলাদেশের মানুষ যখন ১৯৭০ সালে তাকে ম্যান্ডেট দিয়েছিল, তখন তিনি বলেছিলেন, ‘আমি প্রধানমন্ত্রিত্ব চাইনা। আমি বাংলার মানুষের স্বাধীনতা চাই’।

 সংগঠনের সভাপতি মামুন ফরাজীর সভাপতিত্বে ও সাধারণ সম্পাদক আবুল হাসান হৃদয়ের সঞ্চালনায় আরো বক্তব্য রাখেন অধ্যাপক আব্দুল মোমেন মিল্টন, বিএফইউজের ভারপ্রাপ্ত মহাসচিব আব্দুল মজিদ এবং বিএফইউজের কোষাধ্যক্ষ দিপ আজাদ প্রমূখ।

#

জাহাঙ্গীর/পরীক্ষিৎ/জুলফিকার/রেজ্জাকুল/মাসুম/২০২১/১৫০০ ঘণ্টা

তথ্যবিবরণী নম্বর : ১৩৫৭

**জাতির পিতার জন্মশতবার্ষিকী উপলক্ষ্যে বায়তুল মুকাররমে দোয়া ও মোনাজাত অনুষ্ঠিত**

ঢাকা, ৫ চৈত্র (১৯ মার্চ) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও বাংলাদেশের স্বাধীনতার সুবর্ণজয়ন্তী উপলক্ষ্যে আজ বাদজুমা বায়তুল মুকাররম জাতীয় মসজিদে ইসলামিক ফাউন্ডেশনের উদ্যোগে বিশেষ দোয়া ও মোনাজাত অনুষ্ঠিত হয়।

 দোয়া ও মোনাজাত পরিচালনা করেন বায়তুল মুকাররম জাতীয় মসজিদের পেশ ইমাম মুফতি মাওলানা এহসানুল হক।

 এ উপলক্ষ্যে জাতির পিতা বঙ্গবন্ধু শেখ মুজিবুর রহমানসহ তাঁর পরিবারের শহীদ সদস্যদের ও বাংলাদেশের স্বাধীনতা যুদ্ধে আত্মদানকারী শহীদদের রূহের মাগফেরাত কামনা করে বিশেষ দোয়া ও মোনাজাত করা হয়। ধর্ম প্রতিমন্ত্রী মোঃ ফরিদুল হক খান, ধর্মসচিব মোঃ নূরুল ইসলাম, বাংলাদেশ আওয়ামী লীগের সাংগঠনিক সম্পাদক আহম্মেদ হোসেন, বাংলাদেশ আওয়ামী লীগের ঢাকা দক্ষিণের সাধারণ সম্পাদক হুমায়ুন কবিরসহ ইসলামিক ফাউন্ডেশনের পরিচালকবৃন্দ, কর্মকর্তা-কর্মচারী ও মুসল্লিগণ মোনাজাতে অংশগ্রহন করেন।

 এছাড়া জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও বাংলাদেশের স্বাধীনতার সুবর্ণজয়ন্তী উপলক্ষ্যে আজ দেশের সকল মসজিদে বিশেষ দোয়া ও মোনাজাত অনুষ্ঠিত হয়।

#

আনোয়ার/পরীক্ষিৎ/জুলফিকার/কামাল/রেজ্জাকুল/কুতুব/২০২১/১৬৪০ঘণ্টা

তথ্যবিবরণী নম্বর: ১৩৫৬

**বঙ্গবন্ধুর কৃষিনীতি কৃষি উন্নয়নে রোল মডেল**

 **-কৃষিমন্ত্রী**

ঢাকা, ৫ চৈত্র (১৯ মার্চ):

কৃষিমন্ত্রী ড. মো: আব্দুর রাজ্জাক বলেছেন, কৃষিতে যে অভাবনীয় সাফল্য অর্জিত হয়েছে বঙ্গবন্ধুই তার ভিত্তি রচনা করেছিলেন। বঙ্গবন্ধুর কৃষিনীতির পথ ধরেই বাংলাদেশ বিশ্বের রোল মডেলে পরিণত হয়েছে।

মন্ত্রী গতকাল মেহেরপুর জেলা প্রশাসন আয়োজিত ভার্চুয়ালি ‘মুজিববর্ষে শতঘন্টা মুজিবচর্চা’ অনুষ্ঠানে প্রধান অতিথি ও প্রধান আলোচকের বক্তব্যে এসব কথা বলেন।

কৃষিমন্ত্রী বলেন, দেশের সার্বিক উন্নয়ন ও খাদ্য নিরাপত্তার জন্য জাতির পিতা বঙ্গবন্ধু শেখ মুজিবুর রহমান স্বাধীনতার পরপরই সবুজ বিপ্লবের ডাক দিয়েছিলেন। কৃষি উন্নয়নে নিয়েছিলেন যুগান্তকারী সিদ্ধান্ত। উৎপাদন বৃদ্ধিতে আধুনিক চাষাবাদ পদ্ধতি, সেচ সুবিধার সম্প্রসারণ, উন্নত বীজের ব্যবহারে পদক্ষেপ এবং বিদেশ থেকে ট্রাক্টর, সেচযন্ত্র আনার ব্যবস্থা নিয়েছিলেন বঙ্গবন্ধু। কৃষিতে নতুন প্রযুক্তি ও উচ্চফলনশীল জাত উদ্ভাবনে কৃষি গবেষণা কাউন্সিলসহ বিভিন্ন প্রতিষ্ঠান প্রতিষ্ঠা করেন।

জেলা প্রশাসক ড. মোহাম্মদ মুনসুর আলম খানের সভাপতিত্বে অনুষ্ঠানে বিশেষ অতিথি হিসেবে বক্তব্য রাখেন জনপ্রশাসন প্রতিমন্ত্রী ও ‘মুজিববর্ষে শতঘন্টা মুজিবচর্চা’ প্রোগ্রামের মুখ্য উপদেষ্টা ফরহাদ হোসেন। অন্যান্যের মধ্যে আরও বক্তব্য রাখেন সাবেক সংসদ সদস্য মো: মকবুল হোসেন এবং কৃষি সম্প্রসারণ অধিদপ্তরের উপপরিচালক স্বপন কুমার খাঁ।

এসময় কৃষিমন্ত্রী বঙ্গবন্ধুর জন্মশতবার্ষিকী উদযাপন উপলক্ষ্যে মেহেরপুর জেলা প্রশাসনের ‘মুজিববর্ষে শতঘন্টা মুজিবচর্চা’ অনুষ্ঠানকে ব্যতিক্রমী, সৃজনশীল ও অনন্য উদ্যোগ বলে উল্লেখ করেন। তিনি বলেন, মুজিববর্ষে আমাদের সবচেয়ে বড় কাজ হবে বঙ্গবন্ধুর জীবনের নানা দিক সম্পর্কে তরুণ প্রজন্মের মাঝে ছড়িয়ে দিতে হবে। এতে দেশ ও জাতি উপকৃত হবে। বঙ্গবন্ধুর আদর্শে মুক্তিযুদ্ধের চেতনায় বাংলাদেশ গড়ে উঠবে।

#

কামরুল/পরীক্ষিৎ/কামাল/জুলফিকার/রেজ্জাকুল/মাসুম/২০২১/১৫০০ ঘণ্টা